د غني پلویان ولې یو په بل پسې استعفا کوي؟
په تېرو څو اونیو کې د ولسمشر غني ځینو نژدې پلویانو د " نظر د اختلاف او کاري فضا" د خړپړتیا له کبله استعفاوې کړي دي.
په دغه لړ کې تر ټولو وروستی چارواکی د افغانستان د بهرنیو چارو وزارت سیاسي مرستیال حکمت خلیل کرزی و، چې د چهارشنبې په ورځ (اکتوبر۱۶) د "ملي یوالي په حکومت کې د نظرونو د ژور توپیر" له کبله استعفی وکړه. تر حکمت کرزي مخکې د ملي امنیت د شورا مشاور حنیف اتمر، د ښار جوړونې وزیر سید منصوی سادات نادري او په هند کې د افغانستان سفیر احمد شاه ابدالي هم له خپلو دندو لاس په سر شوي وو. ښاغلي کرزي د "ژور توپیر" په اړه نور سپیناوی نه دی ورکړی، خو د باندنیو چارو وزیر، صلاح الدین رباني، چې د جمعیت ګوند مشر او د حکومت د سیاسي اپوزیسیون فعاله غړی هم دی، له ولسمشر غني سره پر ځینو مسایلو مخالفت څرګند کړی. خو ښاغلی رباني په خپل ټویټر کې د حکمت کرزي پر استعفا خواشیني ښودلې او هغه یې "د افغانستان د ننني نسل ویاړمنه څېره" بللې ده. جمهوري ریاست د دغو چارواکو د استعفاو په اړه ویلي دي چې حکومت هېڅکله هم د یو کس د نظر په اساس پرېکړه نه ده کړې بلکې مهمې پرېکړې له مشورو او اجماع په اساس شوي دي. د ولسمشر د ویاند مرستیال شاه حسین مرتضوي امریکا غږ ته وویل چې له دندو د چارواکو استعفی یوه عادي خبره ده. هغه وویل " باید مسولیت مننونکي واوسو. یو دولتي مسول چې د حکومت په ټوله دوره کې لوړ پوړی چارواکی وي، باید د مسولیت ښه او بد ټول ومني. " دا حکومتي چارواکي داسې مهال له دندو استعفاوې کوي چې د جمهوري ریاست ټاکنو ته شاوخوا شپږ مېاشتې پاتې دي. د سیاسي چارو ځینې کارپوهان په دې باور دي چې له دندو استعفا کوونکي چارواکي ښايي د جمهوري ریاست انتخاباتو ته ځانونه برابر کړي. د سیاسي چارو شنونکي تابش فروغ په همدې نظر دی. هغه وايي ځينې چارواکي له دندو استعفی کوي او د ټولو ستونزو پړه پر حکومت اچوي چې په خبره یې د جمهوري ریاست را روانو انتخاباتو کې ځانونه پاک وښيي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.